b"\n_START_ARTICLE_\nJack Suchet\n_START_PARAGRAPH_\nJack Suchet ([su:\xca\x83e\xc9\xaa]) (10. toukokuuta 1908 Johannesburg, Etel\xc3\xa4-Afrikka \xe2\x80\x93 9. syyskuuta 2001) oli brittil\xc3\xa4inen gynekologi ja synnytysl\xc3\xa4\xc3\xa4k\xc3\xa4ri, joka tutki penisilliinin vaikutusta sukupuolitauteihin yhdess\xc3\xa4 Alexander Flemingin kanssa. H\xc3\xa4n oli brittil\xc3\xa4isen n\xc3\xa4yttelij\xc3\xa4 David Suchetin ja uutisankkuri John Suchetin is\xc3\xa4.\n_START_SECTION_\nVarhaisel\xc3\xa4m\xc3\xa4\n_START_PARAGRAPH_\nJack Suchet syntyi Etel\xc3\xa4-Afrikassa. H\xc3\xa4nen is\xc3\xa4ns\xc3\xa4 Isidor Suchedowitz oli liettuanjuutalainen siirtolainen Memelist\xc3\xa4. Isidor Suchedowitz muutti nimens\xc3\xa4 Suchetiksi ja toivoi pojastaan liikemiest\xc3\xa4. Jack Suchet opiskeli liiketaloutta Kapkaupungin yliopistossa.\n_START_SECTION_\nMuutto Englantiin\n_START_PARAGRAPH_\nSuchet muutti vuonna 1932 Englantiin ja el\xc3\xa4tti itsens\xc3\xa4 myym\xc3\xa4ll\xc3\xa4 j\xc3\xa4\xc3\xa4tel\xc3\xb6\xc3\xa4 Lontoon Paddingtonin rautatieasemalla, myym\xc3\xa4l\xc3\xa4 omaa vertaan ja pelaamalla bridge\xc3\xa4 rahasta sek\xc3\xa4 tekem\xc3\xa4ll\xc3\xa4 doping-testej\xc3\xa4 greyhoundien syljest\xc3\xa4. Bridge jatkui Suchet'n harrastuksena loppuel\xc3\xa4m\xc3\xa4n. Suchet aloitti opiskelut St Mary's Hospital Medical Schoolissa vuonna 1933 ja erikoistui synnytyksiin ja gynekologiaan.\n_START_SECTION_\nUra\n_START_PARAGRAPH_\nSuchet ty\xc3\xb6skenteli St Maryn sairaalan synnytysosastolla ja h\xc3\xa4nest\xc3\xa4 tuli my\xc3\xb6hemmin sukupuolitautiosaston johtaja. Toisen maailmansodan aikana h\xc3\xa4n ty\xc3\xb6skenteli Alexander Flemingin kanssa tutkien penisilliinin vaikutusta sukupuolitauteihin. H\xc3\xa4n ty\xc3\xb6skenteli my\xc3\xb6s armeijan l\xc3\xa4\xc3\xa4kint\xc3\xa4joukoissa (Royal Army Medical Corps) ja palasi my\xc3\xb6hemmin St Mary'siin. Vuonna 1953 h\xc3\xa4n aloitti oman vastaanoton Harley Streetill\xc3\xa4 ja ty\xc3\xb6skenteli t\xc3\xa4m\xc3\xa4n lis\xc3\xa4ksi It\xc3\xa4-Lontoon sairaaloissa."